**PLANA RADA**

**MEMORIJALNOG CENTRA ''FAUST VRANČIĆ''**

**ZA 2020. GODINU**

1. SAŽETAK DJELOKRUGA RADA

Memorijalni centar ''Faust Vrančić'' je javna ustanova u kulturi neprofitnog karaktera, osnovana Odlukom o osnivanju na 33. sjednici Gradskog vijeća Grada Vodica održanoj 20. ožujka 2013. godine. Pravnu samostalnost stječe 01. listopada 2013. godine.

**Osnovna djelatnost** je prikupljanje, čuvanje i prezentiranje građe povezane sa životom i djelom Fausta Vrančića. Ostale djelatnosti su:

* poticanje i razvijanje kulturno-umjetničkog amaterizma
* organiziranje i održavanje kulturno-umjetničkih radionica, predstava, koncerata, predavanja, izložbi i sličnih manifestacija
* izdavačko-informativna djelatnost nastala na temelju rada Centra
* prodaja suvenira i promotivnih materijala
* suradnja s drugim ustanovama iz područja kulture, obrazovanja i srodnim organizacijama radi unapređenja svoje djelatnosti i rada
* zaštita i očuvanje otočne kulturne baštine i tradicije

Memorijalni centar ''Faust Vrančić'' je proračunski korisnik Grada Vodica od 01. listopada 2013. godine te zapošljava ravnateljicu, muzejskog vodiča na određeno i čistačicu na određeno vrijeme. U planu je za 2020. zaposliti muzejskog vodiča i čistačicu na neodređeno radno vrijeme. Ova dva radna mjesta su osnovna potreba kako bi Centar mogao ispunjavati svoju osnovnu djelatnost a to je prezentacija i održavanje muzejskog postava u zgradi Centra. Iz vlastitih sredstva se financiraju plaće i doprinosi za srpanj i kolovoz, za sve djelatnike Centra. Financijsko-knjigovodstvene poslove za Centar obavlja djelatnica zaposlena u Gradskoj knjižnici Vodice na temelju Sporazuma o zajedničkom sufinanciranju ( financijsko-računovodstveni djelatnik-SSS ). U Centru je i dalje upražnjeno radno mjesto tehničkog suradnika čiji opis poslova se veže za održavanje zgrade samog Centra i opreme koja je dosta vrijedna i sofisticirana te zahtijeva preventivne preglede i redovito održavanje.

Zgrada Centra raspolaže unutarnjim, izložbenim prostorom i vanjskim, otvorenim prostorom koji se nalazi na katu. U prizemlju se nalaze tri poslovna prostora, jedan je namijenjen prodaji brodskih karata ( Jadrolinija ), drugi za obavljanje djelatnosti prodaje pekarskih proizvoda

( Pekara Prvić ) i treći za prodaju duhanskih i novinskih proizvoda ( trafika, TO KING iz Prvić Luke ). Na katu je smješten poslovni prostor za ugostiteljsku djelatnost s pripadajućom terasom ( DF agencija iz Prvić Luke ).

Sjedište Memorijalnog centra ''Faust Vrančić'' je na otoku Prviću, adresa: I ulica 1a, 22233 Prvić Luka

OIB: 20110229694

IBAN: HR 5024070001100536903 kod OTP banke

tel/fax: 022 448 128

e-mail: ravnateljica@mc-faustvrancic.com, info@mc-faustvrancic.com

web adresa: [www.mc-faustvrancic.com](http://www.mc-faustvrancic.com)

RADNO VRIJEME CENTRA

zimsko radno vrijeme:

01. studeni – 31. ožujak

ponedjeljak – petak 09-16h

01. travanj – 31. svibanj / 01. rujan – 31. listopad

ponedjeljak – subota 09-16h

ljetno radno vrijeme:

01. kolovoz – 30. rujan

ponedjeljak – nedjelja 09-20h

Centar otvara i izvan radnog vremena za grupne posjete ( min. 20 osoba ) uz prethodnu najavu ( 5 dana ).

Centar ne radi: Uskrs i Uskrsni ponedjeljak, 01.05. ( Praznik rada ), 08.10 ( Dan neovisnosti ), 01.11. ( Svi sveti ), 25. i 26. 12. ( Božić ), 31.12. i 01.01. ( Stara i Nova godina) i 06.01. ( Tri kralja ).

CIJENA ULAZNICE:

odrasli – 30 kn

učenici i studenti, umirovljenici – 15 kn

besplatan ulaz – djeca do 7 godina, invalidi, članovi muzejskih udruga, vodiči i pratitelji grupa

Popust se odobrava od 10 % na grupe ( min. 20 osoba )

Agencijska cijena ulaznice za organizirane grupe: odrasli – 20 kn, djeca – 10 kn ( prodaja ulaznica u Centru na info pultu ili putem vouchera.

Centar ima omogućen pristup osobama s invaliditetom ( rampa za stepenice i wc ). Za korištenje rampe za invalide potrebna je prethodna najava kako bismo osigurali pratnju. Kako je Centar bez tehničkog suradnika koji je bio osposobljen za rukovanje rampom, nismo do daljnjega u mogućnosti koristiti istu.

Rad u dvije smjene tj. cjelodnevni rad u ljetnom periodu će se formirati ovisno o raspoloživim sezoncima kao i rasporedu radnog vremena između djelatnika Centra. Praksa je pokazala da je za funkcioniranje Centra potrebno dvoje djelatnika u jednoj smjeni. Naime, zbog prirode i organizacije rada u Centru to je osnovno kako bi Centar nesmetano funkcionirao. Sve ispod toga je nefunkcionalno, ne zadovoljava potrebe posjetitelja i protivno je odredbama Zakona o radu. Navedeno radno vrijeme koje odgovara posjetiteljima u ljetnom periodu traži zapošljavanje dva djelatnika sezonskog karaktera. Sezonci su dosadašnjih godina financiran vlastitim sredstvima.

Isto tako, smatram da su djelatnici najvažniji resurs ustanove u poslovanju i razvoju njenih djelatnosti. Bez adekvatnih i kvalificiranih djelatnika Centar ne može ispuniti zadane ciljeve.

2. STRATEŠKO OPREDJELJENJE

MISIJA

*Sustavni razvoj Memorijalnog centra kao kulturno-turističkog proizvoda koji će donijeti brojne prednosti kroz podizanje kvalitete i životnog standarda te raznolikosti ponude koja će privući više posjetitelja i produljiti turističku sezonu.*

VIZIJA

*Memorijalni centar Faust Vrančić je temelj za održiv razvoj kulturnog turizma i stvaranje identiteta otoka Prvića te razvoja turizma vodičke turističke destinacije.*

Sadržaj misije podrazumijeva protekli razvoj i organizaciju Centra, okolinu u kojoj postoji i djeluje, kao i resurse s kojima raspolaže dok vizija predstavlja željenu sliku Centra u budućnosti.

Planom rada utvrđuju se ciljevi i aktivnosti kojim će se postići željeni ciljevi uz definiranje razvojnih mogućnosti i ograničenja kako bi se što uspješnije i učinkovitije koristili ljudski, prostorni, materijalni i financijski resursi.

Glavni ciljevi su usko povezani s misijom i mogu se odrediti kao definiranje strateškog usmjerenja i identificiranje ciljnih skupina kojima se Centar predstavlja i s kojima želi surađivati. Za ispunjavanje ciljeva nepohodni su ljudski, materijalni i financijski resursi kojima ustanova raspolaže.

**Glavni ciljevi** su:

1. razvijanje djelatnosti Centra i podizanje kvalitete usluge

2. povećanje broja posjetitelja i stvaranje novih ciljnih skupina

3. pozicioniranje Centar na lokalnoj, regionalnoj, nacionalnoj i međunarodnoj razini

4. jačanje marketinških aktivnosti.

**Ciljevi br. 1 i 2** su usko povezani jer razvoj djelatnosti i podizanje kvalitete usluge dovodi do povećanja broja posjetitelja i stvaranja novih ciljnih skupina.

Centar ispunjava svoju misiju i viziju na dobrobit zajednice i okruženja u kojem djeluje, a kako bi ispunio ciljeve, putem raznih događanja u Hrvatskoj i inozemstvu, skupova, predavanja i ostalih aktivnosti, publikacija, multimedijalnih sadržaja, edukativnih i ostalih programa, uz stručnu pomoć, udovoljava potrebama korisnika. Na taj način ostvarujemo **cilj br. 3.**

Jačanje marketinških aktivnosti podrazumijeva dodatna financijska sredstva, s tim da je ulaganje u marketing jednako ulaganju u razvoj Centra. Na godišnjoj razini provodi se postupak jednostavne nabave u svrhu odabira marketinške agencije s kojom definiramo i provodimo marketing strategiju te aktivnosti koje ćemo provoditi kako bi ostvarili **cilj br. 4**. Ovaj cilj u konačnici ispunjava uvjete i za ostvarivanje prva tri cilja.

**Aktivnosti kojima će se postići glavni ciljevi**

( gdje se nalazi napomena da su za ostvarenje cilja potreba dodatna sredstva i resursi, cilj se smatra dugoročnim sve do trenutka dok nisu osigurana dodatna sredstva i resursi za njegovo izvršavanje ):

**Cilj 1. Razvijanje djelatnosti Centra i podizanje kvalitete usluge**

1.1. donošenje Strategije razvoja Centra – definirati vremenski period i radnu skupinu, angažirati vanjskih konzultanate, potrebna dodatna sredstva i resursi

 1.2. inventarizacija ( popis i numeriranje ) stalnog postava te njihovo adektavno označavanje, ravnateljica i muzejski vodič

 1.3. poticanje cjeloživotnog obrazovanja i edukacije djelatnika: seminari, radionice,

tečejevi i sl., ravnateljica i muzejski vodič

1.4. praćenje i sudjelovanje u ključnim zbivanjima vezanima za struku: sudjelovanje naseminarima, skupovima, prezentacijama i sl., ravnateljica i muzejski vodič

 1.5. analiza strukture posjetitelja u svrhu unapređivanja djelatnosti: anketa i osobni razgovor;muzejski vodič, sezonci i ravnateljica

 1.6. suradnja sa organizacijama i/ili pojedincima na već započetim programima i/ili

projektima ili u vidu osmišljavanja novih, svi djelatnici ustanove prema potrebi

**Cilj 2. Povećanje broja posjetitelja i stvaranje novih ciljnih skupina**

2.1. realizacija programa za ciljane skupine, dugoročni cilj, potrebna dodatna sredstva i resursi

 2.2. razvijanje infrastrukture za posjetitelje, dugoročni cilj, potrebna dodatna sredstva i resursi

 2.3. provođenje i sudjelovanje na manifestacijama i događanjima u svrhu popularizacije znanosti i podizanje razine svijesti te novih spoznaja o životu i djelu Fausta Vrančića, svi djelatnici ustanove

**Cilj 3. Pozicioniranje Centra na lokalnoj, regionalnoj, nacionalnoj i međunarodnoj razini**

3.1. definiranje prisutnosti Centra: aktivno sudjelovanje u radnim skupinama za izradu strategija, planova, master planova i sl., ravnateljica i djelatnici ustanove

3.2. suradnja sa srodnim organizacijama te profesionalno povezivanje i umrežavanje s usko povezanim sektorima( članstvo u organizacijama i sl. ), ravnateljica i djelatnici ustanove

3.3. sudjelovanje i suorganizacija događanja na lokalnoj, nacionalnoj i međunarodnoj razini, ravnateljica i djelatnici ustanove

**Cilj 4. Jačanje marketinških aktivnosti**

Marketinške aktivnost su u 2019. godini putem postupka jednostavne nabave dodijeljene marketinškoj agenciji koja je provodila planirane i ugovorene aktivnosti. U planu je i za 2020. godinu provesti postupak jednostavne nabave za odabir agencije koja će provoditi marketinške aktivnosti za 2020. godinu sukladno odobrenim sredstvima iz financijskog plana.

3. ZAKONSKE I DRUGE PODLOGE NA KOJIMA SE ZASNIVAJU PROGRAMI

Zakon o ustanovama, NN 76/93, 29/97, 47/99-ispravak i 35/08

Zakon o upravljanju javnim ustanovama u kulturi, NN 96/01

Projekt ''Dovršetak izgradnje MC FV'', aplikacija za IPA IIIc

Strateški plan Ministarstva kulture 2019. – 2021., Zagreb, travanj 2018.

Strategija razvoja turizma RH do 2020., Zagreb, veljača 2013.

Akcijski plan razvoja kulturnog turizma RH, Ministarstvo turizma, ožujak 2015.

ICOM-ov Etički kodeks za muzeje

4. USKLAĐENOST S DOKUMENTIMA DUGOROČNOG RAZVOJA

Strateški plan Ministarstva kulture za 2019. - 2021., Zagreb, travanj 2018.

Opći cilj 2. Zaštićena i očuvana kulturna baština

Posebni cilj 2.3. Razvoj muzejske djelatnosti

Strategija razvoja turizma RH 2014. – 2020. godine, gdje se Centar ističe kao primjer ulaganja u brownfield projekte.

Županijska razvojna strategija donesena je za razdoblje do kraja 2013. godine te se očekuje izrada nove strategije. MC FV potpuno je usklađen sa ciljevima županijske razvojne strategije u mjerama i aktivnostima poticanja razvoja otoka i selektivnih oblika turizma na području županije, te zaštite i valorizacije kulturne baštine.

Master plan turizma Šibensko-kninske županije do 2020. godine, nositelj Šibensko-kninska županija, ravnateljica je bila član radne skupine za izradu plana.

Lokalna razvojna strategija 2014. – 2020., Lag More 249, ravnateljica je bila aktivni sudionik u izradi strategije.

Strategija razvoja Grada Vodica do 2020. ( u izradi ), ravnateljica je član Koordinacijskog tijela za područje kulture i obrazovanja.

Strategija turističkog razvoja Grada Vodica, TZ Vodice, rujan 2015.

5. PLANIRANE AKTIVNOSTI

Od samog početka rada Memorijalnog centra jedan od velikih problema u razvoju djelatnosti pokazao se nedostatak prostora za održavanje manifestacija, događanja, prezentacija i sl. Stalni izložbeni postav ima svega 100m2 a ostatak prostora je projektiran i predviđen za komercijalne svrhe ( ugostiteljski sadržaj, trafika, prodaja brodskih karata i sl. ). Iz tog razloga smo ostali bez adekvatnog prostora u kojem bismo mogli razvijati djelatnosti Centra. Ipak, nastojimo što je više moguće organizirati i provoditi razna događanja, predavanja, radionice i sl.

Tako ćemo i u 2020. godini odraditi slijedeće manifestacije i događanja:

* Noć muzeja 31. siječnja na temu Velike obljetnice
* Edukativnu-muzejsku akciju u periodi od 18. travnja do 18. svibnja na temu Ljubav
* Međunarodni dan muzeja 18. svibnja na temu Muzeji za različitost i uključivost
* tematski izlet brodom na relaciji Pirovac-Prvić u suradnji sa Turističkom zajednicom Općine Pirovac u srpnju /kolovozu
* Kino Arhipelag u suradnji sa Kino klubom Šibenik: projekcije filmova u srpnju/kolovozu
* Dan otvorenih vrata, 12. rujna
* Kreativne dane Fausta Vrančića u organizaciji Udruge ''Otok'', prvi vikend u listopadu

U planu je i uključivanje zainteresirane lokalne zajednice u aktivnostima očuvanja baštine otoka Prvića kroz sakupljanje starih riječi, pjesama, napjeva i običaja, prikupljanja starih fotografija i sl. Ovaj projekt će se još detaljnije analizirati i formulirati nakon prvih razgovora sa lokalnom zajednicom i njihovog iskazanog interesa za projekt, kao i financijskih sredstva i raspoloživih resursa za njegovu realizaciju.

Imali smo kvarova na opremi, pa je tako potrebno zamijeniti telefonsku centralu.

Dva računala/tableta sa multimedijalnim igricama ne reagiraju više na dodir zaslona te ih treba zamijeniti novima.

Sustav koji kontrolira i upravlja multimedijom i audiovizualnom opremom ''Control 4'' više se ne proizvodi pa kod svih kvarova i smetnji imamo problema za otkloniti kvar i ponovno staviti sustav u funkciju. Serviser predlaže ugradnju adaptera kojim bi premostili navedenu problematiku.

Kod vanjskog djela hortikulture na katu Centra, površina koja gleda prema Trgu Rodina nije održiva i funkcionalna i narušava vanjski izgled te tvrtka koja se bavi održavanjem hortikulture predlaže zamjenu zelene površine sukulentima i kamenim oblutcima.

Drvenarija Centra: troja vrata na južnom pročelju zgrade Centra nužno je što prije urediti jer su vremenom i utjecajem atmosferskih uvjeta dotrajala.

Potrebno je urediti i dijelove triju vanjskih maketa, posebno one od željeza.

Lutka padobranca je potpuno dotrajala te su popucali i konopi koje je drže za konstrukciju padobrana. Potrebno je izraditi novu lutku padobranca.

Unatoč angažmanu i radu na otklanjanju prodora kiše kod vrata ženskog WC-a problem nije u cijelosti otklonjen. Kiša i dalje prodire te je znatno oštetila vrata ženskog WC-a i zid.

U Prvić Luci, prosinac 2019. godine

Ivana Skočić, dipl. tur. kom.

ravnateljica

MC Faust Vrančić